***Az „igazságos” mesék***

A NÉPMESE NAPJA

XIV. Országos népmese-konferencia

Budapest, 2018. szeptember 28–29.

A programfüzetet szerkesztette:

Gombos Péter, Stiblár Erika

A konferencia szervezőbizottsága:

Gombos Péter, Kovács Marianna, Stiblár Erika

Helyszín:

Budavári Palota, Országos Széchényi Könyvtár

(1014 Budapest, Szent György tér 4–6.)

Szeptember 28. – Díszterem, VI. emelet

Szeptember 29. – Tanácsterem – 516.

Felelős kiadó:

Magyar Olvasástársaság, HUNRA

1827 Budapest, OSZK Budavári Palota, F épület

### ELŐSZÓ

A Magyar Olvasástársaság 2005 óta ünneplésre szólítja fel az érdeklődő, mesebarát közösségeket Benedek Elek születésnapja alkalmából. Ünnepeljük e sokrétű kincsestár, a gyermeknek és felnőtteknek szóló mesék gazdagságát szakmai és kulturális eseményekkel.

Konferenciáink a találkozás, tanácskozás, támogatás és szakmaközi összefogás helyszínei, ahol az egymást tisztelő szakmai közösség a közönség számára közel hozza meseműveltségünk kincseit. Az együtt-mesélés, egymástól tanulás és szakmai kapcsolattartás a kulcsa a közösségi mese-élet fenntartásának, mesekultúra tovább örökítésének.

Eddigi helyszíneink mutatják a mesés összefogást és széles tájékoztatást:

2017. Pécs, Pécsi Tudományegyetem Kultúratudományi, Pedagógusképző és Vidékfejlesztési Kar – Eszék,  
Magyar Oktatási és Művelődési Központ

2016. Nyíregyháza, Móricz Zsigmond Megyei és Városi Könyvtár – Beregszász, II. Rákóczi Ferenc Magyar  
Főiskola

2015. Kecskemét, Bács-Kiskun Megyei Katona József Könyvtár

2014. Háromszék, Bod Péter Megyei Könyvtár

2013. Fülek, Füleki Vármúzeum

2012. Kaposvár, Kaposvári Egyetem

2011. Eger, Bródy Sándor Megyei és Városi Könyvtár,  
Eszterházy Károly Főiskola, Benedek Elek Óvoda

2010. Százhalombatta, Hamvas Béla Városi Könyvtár

2009. Budapest, Országos Széchényi Könyvtár

2008. Tokaj

2007. Salgótarján, Balassi Bálint Megyei Könyvtár

2006. Békéscsaba, Békés Megyei Könyvtár

2005. Budapest, Országos Széchényi Könyvtár

Évente választottunk a konferenciáknak szakmai hangsúlyt, a mesekultúra támogatásaként közösségi mesélést, kulturális programot, módszertani műhelyt, annotált irodalomjegyzék összeállítását végeztük társzervezőink és gyakran önkéntes előadóink segítségével. Idei konferenciánk a mesék feldolgozásának különböző módszereiből mutat egy csokorral. Előadást hallhatunk a mesés bábjátékról, a Kecskeméti Filmstúdió készítette rajzfilmes feldolgozásról. Mesemondók, néprajzkutatók beszélnek a népmese múltbeli és mai életéről.

Mesebeli szellemi, lelki és kulturális örökségünk egyik jeles példája Mátyás királyunk alakja, aki csalafinta, igazságos és kalandos események hőse lett meséinkben. Hozzá alakítottak vagy alkottak meséket, melyek szerint nyitott szemmel és szívvel járt a nép között, ahogy napjaink mesemondói is. Konferenciánk segítői az Ipolyi Arnold mesemondó verseny mesemondói, akik lehetővé teszik számunkra, hogy átéljük a mesehallgatás máig tartó csodáját.

A konferencia második napján a mese élményszerű művelésének négy módszerével ismerkedhetünk meg, szakmai műhelyek keretében mélyülhetünk el a mesemondás különböző irányzataiban.

Idén pályázatot hirdetünk a csatlakozó intézmények között a legsikeresebb, a legtöbb közönséget megmozgató és a legkreatívabb program címére. A nyerteseket azzal ismerjük el, hogy a Meseszó Magyar Mesemondó és Szövegfolklór Egyesület jeles mesemondói később náluk, a helyszínen mesélhetnek.

A 21. század kulturális közegében újjáéledve szelfipályá-zatot hirdettünk. Olyan képeket kértünk, amelyeken valamely, Mátyás királyhoz vagy Mátyás-meséhez kötődő helyszín, hangulat jelenik meg. A pályázatra közel 100 pályázó 200 képét értékeltük, amelyek közül örömmel jutalmazzuk a legjobbakat.

Az alábbiakban közreadjuk az előadások absztraktjait is, ezek segíthetnek kicsit rákészülni, majd később felidézni a konferenciát.

Budapest, 2018. őszelő hava 21.

Kovács Marianna és Stiblár Erika

### **AZ ORSZÁGOS SZAKMAI KONFERENCIA PROGRAMJA**

**Szeptember 28. (péntek)**

|  |  |  |
| --- | --- | --- |
| **0900–1000** |  | Regisztráció |
| **1000–1030** |  | *Köszöntők* ***Gombos Péter***, a Magyar Olvasástársaság alelnöke ***Dala Sára***, Hagyományok Háza, népmese szakelőadó  Levezető elnök: ***Gombos Péter*** |
| **1030–1100** |  | ***Mesemondás:*** Az Ipolyi Arnold népmesemondó verseny mesemondói mesélnek |
| **1100–1130** |  | ***Zalka Csenge Virág:***„Világot járt mesemondó” |
| **1130–1200** |  | ***Láposi Terka:*** Népmese és bábjáték, avagy „minden jelek előtti nyelv emlékei” a meseszó és a bábuval való játék kapcsolatában |
| **1200–1230** |  | ***Mikulás Ferenc:*** Mesék a képernyőn – Magyar népmesék, Mesék Mátyás királyról |
| **1230–1330** |  | *EBÉDSZÜNET*  Levezető elnök: ***Stiblár Erika*** |
| **1330–1400** |  | ***Mesemondás:*** Az Ipolyi Arnold népmesemondó verseny mesemondói mesélnek |
| **1400–1430** |  | ***Domokos Mariann:*** Népmesék, könyvmesék és ponyvamesék a 19. századi magyar nyelvű írásbeliségben |
| **1430–1500** |  | ***Kríza Ildikó:*** A Mátyás-hagyomány népszerűségének eredete |
| **1500–1515** |  | *KÁVÉSZÜNET* |
| **1515–1545** |  | ***Varga Norbert:*** Az Ipolyi Arnold népmesemondó verseny hagyományközvetítő szerepe |
| **1545–1600** |  | ***A csatlakozási mozgalom nyerteseinek méltatása és a szelfipályázat jutalmazása*** |
| **1600** |  | ***A XIV. Országos népmese-konferencia zárása Csiki Lóránt mesemondásával*** |

**Szeptember 29. (szombat)**

***A népmese módszertana szülőknek, pedagógusoknak és  
mindenkinek, aki mesélni szeretne (előadás és műhely)***

|  |  |  |
| --- | --- | --- |
| 900–920 |  | Regisztráció |
| 920–930 |  | ***Köszöntő: Kovács Marianna***, a Meseszó Országos Mesemondó és Szövegfolklór Egyesület elnöke  A program házigazdája: ***Kovács Marianna*** |
| 930–1100 |  | ***Bajzáth Mária***: Népmesekincstár – mesepedagógia  a nevelés-tanítás szolgálatában |
| 1100–1230 |  | ***Fábián Éva***: A „hagyományos mesemondás”  új élete |
| 1230–1300 |  | *EBÉDSZÜNET* |
| 1300–1430 |  | ***A Tekergő Meseösvény Egyesület – Hajós Erika***: A Tekergő Meseösvény Egyesület mesemegközelítésének bemutatása |
| 1430–1600 |  | ***Csernik Szende***: Mese – bábjáték |

A programváltozás jogát fenntartjuk.

*A program rendezője: Magyar Olvasástársaság (HUNRA)*

*Társszervező: Meseszó Országos Mesemondó és Szövegfolklór Egyesület*

### **ABSZTRAKTOK**

### 

### **Zalka Csenge Virág**: „Világot járt mesemondó”

A mesemondás hagyományos műfaj, mely a világ összes kultúrájában megtalálható, ám kultúránként változó, hogyan válik valakiből mesemondó. Vannak, akik a szüleik, nagyszüleik térdén tanulnak szépséges tündérmeséket; másokat gyermekkorukban kiválaszt egy mentor, vagy egy közösség, hogy népük szájhagyományának letéteményesei legyenek. Sohasem létezett a világon egyetlen „helyes” módszer arra, hogy valaki történetmesélő legyen, és ezalól a mai, nemzetközi mesemondó mozgalom sem kivétel.

Sokan teszik fel a kérdést az amerikai East Tennessee State University Mesemondás (Storytelling) szakos diákjainak – köztük nekem is –, hogy előnyünk származik-e a mesterdiplomából. A válasz kettős: Nem és igen. Önmagában egy diploma nem garancia arra, hogy valakit több fesztiválra hívjanak meg, vagy több pénzt keressen, mint a szakma más képviselői. A mesemondás előadó-művészet, és mint olyan, a maga világában, a maga szabályai szerint működik; saját tapasztalatból állíthatom, hogy az elmúlt hat évben sohasem hívtak még meg valahová fellépni csak azért, mert van mesemondó diplomám. Amit viszont egy mesterképzés két év alatt nyújtani tud, az tudás, közösség és tapasztalat.

Ezzel az előadással azt szeretném elérni, hogy Magyarországon is szélesebb körben elinduljon a párbeszéd a mesemondás sokféleségéről, lehetőségeiről, és a jövőbeli mesemondókat inspiráló forrásokról (mind művészi, mind pedig tudományos értelemben). A mai világban egyre egyszerűbben elérhetővé válnak külföldi képzések, fellépési lehetőségek és archívumok is – ezzel együtt pedig a magyar mesemondókkal szemben is megnő az elvárás, hogy saját kultúrájukat, hagyományukat nemzetközi szinten, legjobb tudásuk szerint képviseljék itthon és külföldön egyaránt. Ebben pedig az nyújtja a legnagyobb segítséget, ha tanulunk egymástól.

### **Láposi Terka:** Népmese és bábjáték

**–** avagy „minden jelek előtti nyelv emlékei” a meseszó és a bábuval való játék kapcsolatában

Előadásunkban a bábjáték funkcióinak rétegeit feltárva mutatjuk fel a mesék és a bábuval való cselekvés (akár játék) kapcsolatát.

A bábjátékban a bábos és a bábu kettőse szétválaszthatatlanul egylényegű. A bábjátékosi (drámai, dramatikus) szemlélet és az epikus népmese kapcsolatában a kulcs a mese létkérdésében kereshető, amely Lesznai Anna szavaival élve, a „minden jelek előtti nyelv emlékeiben” rejlik.

Előadásomban nem célom a mesei szöveg értelmezési kérdéseivel foglalkozni, habár a szöveg és az értelmezés viszonyának kérdése a bábjátékosi színrevitelben az egyik központi feladat. Nagyon sok értelmezési kísérlet a jelentésadás folyamatában a létrejött dramatikus szöveget állítja az értelmezni kívánt mese szövege elé, illetve helyébe. A bábjátékban maga a mese szövege nem tud elmondani mindent, mivel a bábjáték létének lényege a bábu jelenléte, a rajta keresztül megszólaltatható történet (műfaját tekintve dráma) előadása.

A bábjáték által történő mesélés (dramatikus játék!) a nyelv azon állapotát engedi látni, illetve megszólaltatni, amely a jelként mozgásba hozott bábuval, muzsikával kiegészülve az üzenetközvetítő funkción, a világértelmező szerepben megragadható létnek az önfeltárása felé mutat.

A bábu állandó jelként van jelen a színpadon, a lélektani változás nem benne és rajta, hanem a bábosban történik meg. A bábjátékban a mese (a bábszínpadon a dramatikus szöveg) újabb és újabb energiát biztosít, mivel a színrevitel, illetve a játék során megélt élmények minden esetben az értelmezés mély rétegeit nyitják meg.

Szóval és bábbal is teremtünk. A báb kettős természetű: egyszerre tárgy és drámai hős, cselekvő és mozgatott forma. A bábjátékban privilégium a rögtönzés, amely a játék / előadás strukturális eleme. A bábos az anyaghoz kötődik, átlelkesítendő tárgyakat hoz létre. A bábos paradoxon lényege: a bábu és mozgatója együtt adja ki a harmadikat, a drámai, cselekvő hőst, a mese által felkínált próbatételeket végrehajtó szerepkört.

A bábbal való cselekedet kezdetben nem az írott szövegből táplálkozott. Ahogy a varázsige és a varázsbáb összekapcsolódott a későbbiekben is, a bábjátéknak egyik közvetítő eleme maradt a szó. Az anyag, amelyet a bábos megmozdít, a tárgy, amelynek egy- egy varázsszóval életet ad szorosan összefüggő dolgok. A kisgyerekeknél egyszerre van jelen e kettős mágia: a szó és a tárgy mágiája.

### 

### **Mikulás Ferenc**: Mesék a képernyőn – Magyar nép-mesék, Mesék Mátyás királyról

A Magyar népmesék rajzfilmsorozat a kecskeméti műhely első nagy vállalkozása volt, még a Pannónia Filmstúdió leányvállalataként. Nem akartuk írók feldolgozását használni a forgatókönyvek megírásához, ezért a magyar nyelv archaikus szépségének megőrzése érdekében, a Magyar Tudományos Akadémia Néprajzi Kutatócsoportjának segítségével eredeti gyűjtéseket dolgoztunk fel. A munkában Kovács Ágnes, majd később Nagy Ilona néprajzkutatók segítettek minket.

A képi világ kialakításában *Malonyay Dezső* ötkötetes néprajzi munkája, *A magyar nép művészete* volt a forrás, amelyben Kalotaszeg, Székelyföld, Balaton-felvidék, Dunántúl, Nógrád, Gömör, és Palócföld népművészeti emlékeit dolgozta fel.

A történeteket előbb népi mesemondók, majd színészek olvasták fel a hangfelvételekhez, végül Szabó Gyula hangját éreztük a leghitelesebbnek, aki ízes, szép magyar beszéddel tolmácsolta a meséket, így a történetek zöme az Ő hangján szólal meg.

Már a sorozat megjelenésének kezdetétől érdeklődés mutatkozott a külföldi televíziók részéről, több ország megvásárolta a sugárzás jogát: Taiwan, Dél-Korea, Kanada, Svájc, USA, Finnország, Törökország, Japán, arab nyelvterület, Görögország, Svédország, Irán, az olasz RAI, a Minimax csatornán keresztül a környező országok: Románia, Szlovákia tévénézői láthatták az epizódokat, de Kínában például felirattal vetítettek több részt különböző kulturális rendezvényeken. Érdekesség, hogy Franciaországban mozikban láthatták a gyerekek, és még színes foglalkoztató füzeteket is készítettek az előadásokhoz.

Több oldalt töltene meg a Mátyás-mesék eredettörténete, a Mátyás-folklór kialakulása hazánkban és a szomszédos országokban, hiszen több mint 100 ismert történet foglalkozik egykori királyunkkal.

A meséket mondák felhasználásával Kőszegi Ábel és ifj. Újváry László írták, a filmeket ifj. Újváry László rendezte. A narrátor szerepére Helyei László színművészt kértük fel, mert többek szerint még fizikai hasonlóság is volt közte és Mátyás között.

Összességében elmondható, hogy A *Magyar népmesék* és a *Mesék Mátyás királyról* rajzfilmsorozatok a magyar történelem és kultúrtörténet olyan értékeit mentik meg és adják tovább filmes eszközökkel, amelyek nemcsak a magyar, hanem a világ bármely pontján élő néző számára is élményt jelentenek.

### **Domokos Mariann**: Népmesék, könyvmesék és ponyvamesék a 19. századi magyar nyelvű írásbeliségben[[1]](#footnote-1)

Az előadás a magyar népmeséket a történeti szövegfolklorisztika nézőpontjából teszi vizsgálati tárggyá, középpontban helyezve e mesék 19. századi nyomtatott szövegelőzményeit. Az írásbeliség közvetítette meseszövegek utat találtak az alsóbb társadalmi rétegek néphagyománya felé, és néhány esetben azokból bizonyíthatóan magyar népmeseszövegek váltak. A magyar falvak lakóinak többsége a 19. század második felében kezdett el nagy arányban írni és olvasni tudóvá válni. A 19. század végére már az olvasók rendelkezésére állt a nyomtatott írásbeliségnek egy olyan vegyes, többek között népmesegyűjteményeket, mesefordításokat, iskolai olvasókönyveket, ponyvanyomtatványokat és folyóiratokat is magába foglaló korpusza, melyek ténylegesen befolyásolták a szájhagyományozó szóbeliséget. Az előadás ezekre az írott meseszövegekre, valamint ezek szóbeliséggel való kölcsönhatására szeretné ráirányítani a figyelmet.

### **Kríza Ildikó**: A Mátyás-hagyomány népszerűségének eredete

A magyar népköltészet legnépszerűbb történeti hőse Mátyás király. Jól bizonyítja ezt a megszámlálhatatlan monda, mese, anekdota, sok-sok regény, megannyi tanulmány. A népmese napja konferenciáján e hatalmas népköltészeti anyag legfontosabb csoportjainak történeti vonatkozásait szeretném bemutatni. Az igazságos, okos, tréfakedvelő, bajvívó, kalandokba bonyolódó, bőkezű adakozásról híres király sokszínű alakja jelenik meg a folklórban, melynek előzményeit a történeti források is őrzik. A legrégibb folklóradatok 15. században kerültek feljegyzésre, amelyek a későbbi évszázadokban átalakultak, kibővültek, és korunk néphagyományában Mátyás király nevével a nemzetközi folklórból ismert típusokkal kiegészülte. A szájhagyomány hiteles feljegyzése előtti időkből származó adatokban a történelmi hős alakja az évszázadok során az adott kor igénye, ízlése szerint alakult és a kor elvárásai szerint változott, de az okos, igazságos, az élet örömeit kedvelő, viszontagságokban utat kereső reneszánsz király alakja népszerű mind a magyar, mind a környező népek folklórjában.

**Varga Norbert:** Az Ipolyi Arnold népmesemondó   
verseny hagyományközvetítő szerepe

A magyarság kiemelkedő néprajzkutatójáról és folklórgyűjtőjéről elnevezett verseny célja a magyar népmesekincs műfaji és táji jellegzetességeinek megjelenítése, valamint a hagyományos mesemondás mibenlétének megismerése, elsajátítása és népszerűsítése. A verseny jelenleg hat kategóriában kerül meghirdetésre Szlovákiában élő fiatalok és felnőttek részére, és a magyar prózai népköltészeti műfajok közül választott népmesével, népmondával, egyéb történettel lehet nevezni.A megmérettetésen ajánlott a versenyző lakhelyéhez, szűkebb régiójához (néprajzi csoport, tájegység), tájnyelvi dialektusterületéhez kötődő meseválasztás, a rögtönzött előadásmódon alapuló hagyományos mesemondói stílus követése, a mesei nyelvezet sajátosságainak megjelenítése, a tájnyelv, illetve az eltűnő félben lévő tájszavak alkalmazása, valamint a mesemondó származási helyéhez kötődő népviselet használata.

A verseny három szinten zajlik: iskolai fordulók, területi elődöntők és országos döntő.

A hagyományos mesemondás megismerése és az Ipolyi Arnold népmesemondó versenyre való felkészülés elősegítése céljából 2013 óta több egynapos szakmai találkozó valósult meg a Szlovákiai Magyar Művelődési Intézet, valamint a Hagyományok Háza Hálózat – Szlovákia szervezésében. A műhelymunkák célja a különféle mesemondó technikák megismerése, elsajátítása és alkalmazása volt, továbbá a meseszövegek stílusos, szabad variálásának használata, valamint mindezek hasznosítása a mesemondás tanításának folyamatában.

### **Csiki Lóránt:** A mesemondás mindennapjai

Amikor felkérést kapok egy mesemondásra, igyekszem tájékozódni, hogy kinek fogok mesélni, és hogyan tudok kapcsolódni az adott eseményhez. Más mesét választok gyermekeknek, kisebbeknek, nagyobbaknak, és mást felnőtteknek.

A mesetanulást Benedek Elek gyűjtéseiből kezdtem, gyermekkorom kedvenc meséi voltak ezek. Nagyon szeretem Pál Pista bácsi meséit. Már volt némi gyakorlatom a mesemondásban, amikor találkoztam az Agócs Gergely szerkesztésében kiadott, „Egy nógrádi magyar pásztorember mesekincse” alcímű könyvével, amely kedvenc kötetemmé vált, le sem teszem. Többször elmentem olyan mesék mellett, amit azóta Pál Pista bácsi előadásában nagyon megkedveltem.

A meséket többnyire úgy teszem magamévá, hogy a hanganyagot többször meghallgatom vagy – ha szöveges formában érhető el – többször elolvasom, hogy a cselekményt megismerjem. Ezután részenként kezdem felépíteni gondolatban, és élőszóban elmondható mesévé formálni. Többször elmondom magamban.

A mese folyamatosan formálódik a közönség aktivitásától, és a külső környezeti hatásoktól függően is. A kézművesszakköreim és egyéb foglalkozások alkalmával szoktam „kipróbálni” az újonnan tanult meséimet. A közönség hál’istennek visszajelez, az apró rezdülésekből, bekiabálásokból, hozzászólásokból tudom, hogy rendben van-e a dolog. Végleges verzió nincs, hiszen a mesemondás valóban interaktív, így folyamatosan alakul, épül, változik, erősödik.

A népmese-konferenciára Mátyás király legendás meséiből kértek. Tavasszal már a szentendrei skanzen hetedhét táborának minden napjára új Mátyás-mesével készültem, néha többel is. Ám ezek általában rövidek, ezért a konferenciára „összeforrasz-tottam” több történetet. A *Mátyás rózsát nyíló ostornyele* mesével kezdem, ahol hallhatjuk, hogyan választotta fejedelemmé Mátyást a szent korona, majd *A kolozsvári bíróval* folytatjuk, végül a Mátyás *igazmondó juhászával* záródik a mesemondás.

### **Bajzáth Mária**: Népmesekincstár – mesepedagógia a nevelés-tanítás szolgálatában

Mesét mondani átváltoztató varázslat. A hétköznapból ünnep, a profánból szakrális, a pedagógusból vagy szülőből mesélő lesz, a szoba vagy tanterem mesekuckóvá válik, a reggel estébe fordul, a gyáva megbátorodik, a gyenge megerősödik, a kicsi megnő, a mesehallgatóból hős lesz. A mindennapok pedagógiai gyakorlatában, legyen szó családi vagy intézményes nevelésről-tudásátadásról, nélkülözhetetlen és semmivel sem pótolható pedagógiai „varázseszközélmény” és örömforrás a népmese.

Pedagógiai elméletek, a népköltészeti alkotások és a hagyományos (népi) nevelés-tudásátadás együtt inspiráltak a Népmesekincstár mesepedagógia program kidolgozására, amelyet két évtizedes tanítási és pedagógiai gyakorlat, valamint elméleti felkészülés előzött meg, a neveléstudomány és a népmesék terén egyaránt. *A módszerben a gyerekek állnak a középpontban,* a népmesék és népköltészeti alkotások őket szolgálják–segítik–fejlesztik. Összekapcsolásuk biztosítja azt az öröm és élményalapú nevelési és tanítási lehetőséget, amellyel a test, a lélek és az értelem egyaránt fejleszthető.

A *Népmesekincstár mesepedagógia* alapját a mesehallgató gyerekek életkori sajátosságai, az őket foglalkoztató kérdések, a népmesék és népköltészeti alkotások összekapcsolása képezi. Ezt egészítik ki a mondókák, népi játékok, népdalok, találós kérdések, egy-egy komplex mesefoglalkozás, téma, tananyag vagy projekt keretében. A korosztályok sajátosságainak figyelembe vételével kiválasztott népköltészeti alkotások és a hozzájuk kapcsolódó tevékenységek segítenek abban, hogy a gyerekek környezetüket, testüket, érzelmeiket tudatosítsák, értelmezzék és megértsék. Felölelik és leírják az élet minden mozzanatát, didaktikus magyarázat nélkül.

Miért fontos, hogy a népköltészeti alkotásokat használjuk kulcsként? A mondókák, dalok és a mesélést követő játékok ugyanazon a szimbolikus, képi nyelven szólítják meg a gyerekeket, ahogyan a népmese. Kinyitják a „meselátó szemeket és mesehalló füleket”, mozgásba lendítik a képzeletet, közelebb viszik a gyereket a meséhez és önmagához. A kisgyerek érzéki és érzelmi alapon szerez ismereteket a világról, cselekvés közben gyűjt tapasztalatokat, tudását nem a felnőtt verbális logikája szerint tárolja. Az apró részletek és teljesség egyszerre érintik meg, kíváncsi a makro- és mikrokozmoszra egyaránt, gondolkodásában, játékaiban a látható és láthatatlan nem különül el. A hagyományos kultúra komplex egységélményt közvetített a növekvő gyermeknek, ezért alkalmasak a mese és a népköltészeti alkotások arra, hogy az egységben gondolkozó, életet támogató, élmény- és örömközpontú pedagógiát segítsék.

### **Fábián Éva**: A „hagyományos mesemondás” új élete

1959-ben születtem Szekszárdon, és Györében, egy Tolna megyei kis faluban nőttem fel. Népcsoportom, a bukovinai székelység hosszú történelmi hányattatás után, a II. világháború végén lelt otthonra azon a tájon. Gyermekkoromban mindennapi életünk folyamát még át meg átszőtték a hagyo­mányos életforma maradványai.

Az ünnepi alkalmak során, a lakodalmakon, disznótorban, búcsú alkalmával és halottvirrasztásokon belenevelődtünk a közösség hagyományos életmódjába. Még láthattuk öregjeinket kimérten dolgozni, szépen mulatni és halottjaiktól tisztességgel, a régi rend szerint búcsút venni. Édesapám szabóműhelye a régmúlt fo­nók hangulatát őrizte. Téli estéken itt gyűlt össze a szomszédság. Az asszonyok kézi­mun­káztak, azaz fontak, hímeztek, a férfiak vitték a szót, történeteket meséltek, tréfálkoztak, ado­máz­tak. Akadt a famíliában sok jó énekes és ü­gyes beszédű személy. Belénk ivódtak az archa­ikus bukovinai székely-magyar nyelven el­me­sélt történetek, melyeknek mindig érdeklődést felcsigázó volt a kezdete, „képes beszéddel” gazdagon kidomborított a közepe és tanulságos vagy meglepő a csattanója. Ezeknek az „idilli” összejöveteleknek a televízió megjelenése vetett véget.

1977-ben középfokú, majd Budapesten 1981-ben felsőfokú óvónői szakképesítést szereztem. Gyakorló óvónőként minden alkalmat megragadtam, hogy nevelő munkámba beépítsem a népi kultúra értékeit. Egyre többet meséltem a gyerekeknek szabadon, könyv nélkül. Érthetően előnyben részesítettem a bukovinai székelyek között gyűjtött meséket. Élvezettel vettem ajkamra az otthoni öregek ízes, dallamos beszédstílusát, s a tájszavakat.

Meserepertoárom gyorsan szaporodott, hiszen az óvodai foglalkozásokra új meg új népmesével kellett készülnöm, ami könnyű feladat volt, mivel mindmáig gyakran és nagy örömmel forgatom a különböző mesegyűjteményeket. Mint mesemondó, az óvodában „edzettem” meséimet, majd a gyerektáncházban is előadtam a legsikeresebbeket.

Elsajátítottam azt a mesélési technikát, amellyel a hallgatóságot bevonom a mesélésbe, úgy, hogy az ismétlődő fordulatokat a gyerekekkel mondatom ki.

Több mint negyven év alatt összegyűjtött ismereteimet, tapasztalataimat és élmé­nyeimet szeretném továbbadni mindazoknak, akik a népi kultúra tanulásával, művelésével és továbbhagyományozásával kívánnak foglalkozni.

### 

### **Hajós Erika**: A Tekergő Meseösvény Egyesület mese megközelítésének bemutatása

Az Egyesület minden korosztály számára úgy biztosítja a mese kultúrájának továbbélését, hogy kapcsolatot teremt a hagyományos, élő szavas mesemondással, hidat képez a hagyomány és a kortárs művészetek között. Az Egyesület a szövegfolklór kincseit közvetíti gyerekeknek, szülőknek, diákoknak, pedagógusoknak. Ennek táborok, könyvtári foglalkozások, óvodai, iskolai előadások és tanfolyamok formájában tesz eleget. Ezek az alkalmak erősítik a szülő-pedagógus, gyerek-pedagógus, szülő és gyerek közötti kapcsolatokat, ugyanakkor lehetőséget teremtenek a határon túli és a helyi folklór összekapcsolásához.

Mesés programjainkat annak érdekében szervezzük, valósítjuk meg, hogy minél szélesebb körben elérhetővé tegyük a mesét, minél közelebb vigyük a gyermekekhez és felnőttekhez, figyelembe véve a korosztályt és a célt.

Programjaink során az élő szavas mesemondást különböző pedagógiai módszerekkel ötvözzük: mesepedagógia, élmény-pedagógia, drámapedagógia.

*Iskolások műhelyfoglalkozásainak, táborainknak* a mesehallgatóvá nevelés mellett fontos célja a csapatmunka erősítése. A tanulók megtanulnak egymásra figyelni, együtt dolgozni, elfogadni egymás ötleteit, segíteni egymást. Mivel ezeken az alkalmakon hosszabb ideig vagyunk együtt, egyre jobban megismerhetik egymást, ezáltal könnyebb lesz egymás munkáját segíteni, kiegészíteni is.

*A „meseíró műhely” és a „mesébe zárt élmény”* foglalkozások során, akár a mesetáborainkban, a gyermekek egy-két népmesét hallgatnak, játszanak végig úgy, hogy a mese bizonyos részeit – a próbatételeket – nekik maguknak kell végrehajtani.

*A felnőtteknek szóló tekergő programokon*, hagyományos mesemondó alkalmakon – mint a mesekocsma – élő szavas mesemondás és a népdal váltják egymást. A műhelyek során megtapasztalhatják az élőszó erejét, a mese varázsát. A felnőtt meseműhelyeken nagyobb hangsúlyt fektetünk a meselátó szemek nyitogatására, képek szavakkal való körülírásával, fantáziajátékokkal, meseszövésre hangoló gyakorlatokkal.

Külön figyelmet kapnak a *várandós anyukák* és az *idősek*. A mesén keresztül erős kapcsolat alakul ki a szülők és a gyermekük között, már a magzati korban is. Ezért tartjuk fontosnak, hogy a leendő anyukák, apukák gyermekük születése előtt meséljenek már a magzatnak, hogy a későbbiekben a mese természetes módon legyen része a családnak. A nekik szóló alkalmakra leginkább olyan meséket viszünk, melyek erősítik a családban vetett hitet, illetve melyeket majd ők is tudnak a későbbiekben mesélni gyermeküknek.

Az idősek foglalkozásaira igyekszünk olyan népmeséket választani, melyek segíthetnek saját történeteik megtalálásában, élettörténeteik újraélésében, továbbadásában. A rászedett ördögös mesék, a tréfás mesék gyakran előhívnak régi történeteket, továbbá a láncmesék is nagyon népszerűek az idősek körében.

### **Csernik Szende:** Mese – bábjáték

Hogyan lettem lábbábművész? Először is volt a mese, rám talált és én őrá. Tizenhárom éve  a gyermekeim óvodájában mesenapot ünnepeltünk, és én gondoltam, meglepem a gyermekeket azzal, hogy felolvasok székely népmeséket. Mivel már egy éve itt éltünk Magyarországon, a honvágyam is apadt attól, hogy székely mesevilágot varázsoltam oda a mese által. Boldog voltam, hogy milyen szép és varázslatos a mese és a székely világ benne. A közönségnek is ízlett mindez, én meg szárnyaltam a mese hátán. Ez jó, ez hullámzik, ez olyan ritmusos – a sikerélménytől felbuzdulva továbbálmodtam a mesét.

A kezemben volt a könyv (mert ez csak felolvasás volt), gondolkoztam, hogyan lehetne megeleveníteni a mesét, a szereplőket? Hogyan állítsam lábra őket? Mivel foglalt volt a kezem, rám kerekedett a meseszoknya s a lábaimra a bábok. Így lettem láb-bábos és mesemondó. *Aztán* *a mesék a lelkembe sültek-forogtak, mint egy kemencébe, s azóta es útra kelnek két lábon a bábokkal, s járják a székely nép hetedhét országra szóló mesélő muzsikáját.*

Hiszek a mesékben, hiszek az élőszóban, a kincsben, a mese teremtő erejében. Mert a mese-szó a nép összetartó íze, lelke. Megfigyeltem, milyen jó az, hogy az emberek ennyire szeretik a mesét, a népmeséinket, s hogy milyen gyógyító folyamata van a mesélésnek. Nemcsak a hallgató, hanem a mesélő es táplálkozik, megerősödik a mesén keresztül.

Ilyen az én mesélésem, élő és folyamatos, mint a víz, értől indult, s óceánt ígértek neki, beteljesedik a világban. S kerek lesz az idő benne, bennünk.

Mese velünk.

JEGYZETEK

JEGYZETEK

JEGYZETEK

JEGYZETEK

JEGYZETEK

1. Az előadás alapját képező kutatásokat a Bolyai János Kutatási Ösztöndíj valamint az NKFIH a 124746 *Népmesék és könyvmesék történeti szövegfolklorisztikai vizsgálata a magyar nyelvű nyomtatott írásbeliségben.* *A Grimm testvérek és Arany László meséinek 19. századi populáris recepciója* c. pályázat keretében támogatta. [↑](#footnote-ref-1)